Γνωμοδότηση της Οικονομικής και Κοινωνικής Επιτροπής για:

- την «Πρόταση οδηγίας του Συμβουλίου για τον καθορισμό των αρχών που διέπουν την οργάνωση κτηνιατρικών ελέγχων των προϊόντων προελεύσεως τρίτων χωρών που εισέρχονται στην Κοινότητα», και - την «Πρόταση οδηγίας του Συμβουλίου για την τροποποίηση των οδηγιών 71/118/ΕΟΚ, 72/462/ΕΟΚ, 85/73/ΕΟΚ, 91/67/ΕΟΚ, 91/492/ΕΟΚ, 91/493/ΕΟΚ, 92/45/ΕΟΚ και 92/118/ΕΟΚ σχετικά με την οργάνωση κτηνιατρικών ελέγχων σε προϊόντα προελεύσεως τρίτων χωρών που εισέρχονται στην Κοινότητα» () (97/C 66/12)

Στις 14 Ιουνίου 1996, και σύμφωνα με τα άρθρα 43 και 198 της συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για τις παραπάνω προτάσεις.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 5 Νοεμβρίου 1996 με βάση εισηγητική έκθεση του κ. Scully.

Κατά την 340ή σύνοδο ολομέλειας της 27ης και 28ης Νοεμβρίου 1996 (συνεδρίαση της 27ης Νοεμβρίου 1996), η Οικονομική και Κοινωνική Επιτροπή υιοθέτησε με 107 ψήφους υπέρ, 1 κατά και 6 αποχές την εξής γνωμοδότηση.

1. Η ΟΚΕ αντιλαμβάνεται ότι η πρόταση της Επιτροπής ορίζει τις αρχές της πολιτικής της Ευρωπαϊκής Ένωσης όσον αφορά τους κτηνιατρικούς ελέγχους των προϊόντων προελεύσεως τρίτων χωρών που εισέρχονται στην κοινοτική επικράτεια και, συγκεκριμένα, ότι:

- καμία αποστολή (παρτίδα) προερχόμενη από μια τρίτη χώρα δεν μπορεί να εισέλθει στην κοινοτική επικράτεια χωρίς να υποβληθεί στους επιβεβλημένους κτηνιατρικούς ελέγχους 7

- κάθε αποστολή πρέπει να υποβάλλεται σε κτηνιατρικούς ελέγχους οι οποίοι διενεργούνται από το προσωπικό της αρμόδιας αρχής υπ'ευθύνη του επίσημου κτηνίατρου, προκειμένου να διαπιστωθεί ότι πληρούν τις προδιαγραφές όσον αφορά τη δημόσια υγεία και την υγεία των ζώων 7

- οι κτηνιατρικοί έλεγχοι πρέπει να πραγματοποιούνται στους εγκεκριμένους συνοριακούς σταθμούς ελέγχου, οι οποίοι βρίσκονται πλησίον του σημείου εισόδου στην επικράτεια της Κοινότητας 7

- κάθε αποστολή συνοδεύεται από κτηνιατρικό πιστοποιητικό ή έγγραφο ή από άλλου είδους έγγραφο, ανάλογα με τη φύση του προϊόντος, τον προορισμό του, κ.λπ. 7 εάν, έπειτα από την ολοκλήρωση των ελέγχων, θεωρηθεί ότι τα προϊόντα πληρούν τα κοινοτικά πρότυπα, τότε μπορούν να διατεθούν ελεύθερα εντός της Κοινότητας.

2. Η ΟΚΕ επικροτεί μεν την πρόταση της Επιτροπής, αλλά κρίνει ότι θα ήταν σκόπιμο να διευκρινισθεί σε αυτό καθ'εαυτό το κείμενο του κανονισμού - χωρίς, δηλαδή, παραπομπή στην ειδική τελωνειακή νομοθεσία - η κατανομή αρμοδιοτήτων και η σύνδεση της δράσης των τελωνειακών αρχών με τη δραστηριότητα που αναπτύσσουν οι κτηνιατρικές αρχές. Θα πρέπει να προβλεφθεί ρητώς η υποχρέωση αμοιβαίας συνεργασίας μεταξύ αυτών των δύο αρχών, ενώ η επίβλεψη των ελευθέρων ζωνών και αποθηκών, καθώς και της αποθήκευσης στο τελωνείο πρέπει να ανατεθεί κατ'αποκλειστικότητα στις αρμόδιες τελωνειακές αρχές και όχι στις κτηνιατρικές αρχές, όπως προβλέπεται από την πρόταση κανονισμού.

3. Η ΟΚΕ εκτιμά ότι:

- ο έλεγχος ταυτότητας δεν πρέπει να εκλαμβάνεται ως ανεξάρτητος έλεγχος, αλλά απαιτείται να ενσωματωθεί στον αναγκαίο έλεγχο 7

- όσον αφορά τα προϊόντα που φθάνουν στην Κοινότητα, χωρίς αυτή να αποτελεί τον τελικό προορισμό τους, πρέπει να θεσπισθούν πρότυπα για τη διασφάλιση του γεγονότος ότι τα προϊόντα αυτά όντως εξέρχονται από την κοινοτική επικράτεια μετά από τη διαμετακόμιση 7

- η τοποθέτηση του συνοριακού σταθμού ελέγχου σε «ζώνη που έχει υποδειχθεί ή εγκριθεί από την τελωνειακή αρχή» ενδέχεται να προκαλέσει σημαντικές λειτουργικές δυσκολίες και πρόσθετες δαπάνες για το εκάστοτε κράτος μέλος - σε περίπτωση που θα καθίστατο αναγκαίο, σύμφωνα με το πρότυπο αυτό, να διατεθούν αλλού οι δομές που υπάρχουν και λειτουργούν ήδη - λαμβανομένου υπόψη του γεγονότος ότι έχουν κιόλας αναληφθεί εκτεταμένες εργασίες προσαρμογής των υφισταμένων δομών, οι οποίες έχουν άλλωστε εγκριθεί από τα κοινοτικά όργανα 7

- δεν είναι σκόπιμο οι υγειονομικές πληροφορίες σχετικά με προϊόντα τα οποία εισάγονται από τρίτες χώρες να μεταβιβάζονται μέσω του συστήματος πληροφορικής ΑΝΙΜΟ, δεδομένου ότι το σύστημα αυτό αφορά αποκλειστικά εμπορεύματα που αποτελούν αντικείμενο ενδοκοινοτικών συναλλαγών. Για την εισαγωγή εμπορευμάτων που προέρχονται από τρίτες χώρες, η Ευρωπαϊκή Ένωση έχει από καιρό προβλέψει τη χρήση του ομόλογου συστήματος SHIFT.

4. Η ΟΚΕ συμφωνεί ότι απαιτείται αποσαφήνιση και βελτίωση της παρουσίασης των διατάξεων και δράττεται της ευκαιρίας προκειμένου να συστήσει για άλλη μια φορά να επισπευσθεί η κωδικοποίηση των υφισταμένων προτύπων, με στόχο να καταστεί το κείμενο πιο σαφές και κατανοητό για τους χρήστες.

Βρυξέλλες, 27 Νοεμβρίου 1996.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ αριθ. C 245 της 23. 8. 1996, σ. 24.